Hornum (Vesthimmerlands Kommune)

Hornum er en by i det vestlige Himmerland med , beliggende 11 km nordøst for Farsø, 21 km sydøst for Løgstør, 23 km sydvest for Nibe og 9 km nordvest for Aars. Byen hører til Vesthimmerlands Kommune og ligger i Region Nordjylland. I 1970-2006 hørte byen til Aars Kommune.

Hornum ligger i Ulstrup Sogn. Ulstrup Kirke, der også kaldes Hornum-Ulstrup Kirke, ligger lidt syd for byen ved den gamle landsby Ulstrup.

Faciliteter 
 Hornum Skole har 227 elever, fordelt på 0.-9. klassetrin.
 Hornum Børnehave på Hvalpsundvej er normeret til 60 børn. Den blev dannet i slutningen af 2016 ved sammenlægning af børnehaverne på Elmevej (oprettet i 1974) og Kirkevej (oprettet i 1994). Disse børnehaver blev i 2018 slået sammen til en stor børnehave, på det nedlagte plejecenter.
 Hornum Idrætsforening blev stiftet i 1903 som fodboldklub, men tilbyder nu også badminton i Hornum Hallen, hvor Søttrup Gymnastikforening tilbyder gymnastik og Blære/Hornum Håndboldklub tilbyder håndbold.
 I den nordlige del af byen ligger Søttrup Frimenighedskirke, hvis menighed er nedlagt. Kirken er nu omdannet til Kulturhus Søttrup med en bred vifte af kulturelle arrangementer.
 Byen har en borgerforening. og mange andre foreninger, bl.a. lokalhistorisk forening, nabohjælp, rideklub, FDF og ungdomsklubben Værestedet, der også benyttes af ældre.
 Byen har Dagli'Brugs, tankstation, Hornum Kro, tøjbutik og frisører.
Lige uden for Hornum by, ligger Hornum-Ulstrup rideklub.

Historie

Stationsbyen 
Ulstrup fik jernbanestation på Himmerlandsbanerne, der blev åbnet i 1893. Men da der i forvejen var en Ulstrup Station på Langå-Struer-banen, fik stationen navnet Hornum. Stationen havde to krydsningsspor samt læssevej med blindspor i hver ende.

I 1901 blev byen beskrevet således: "Ulstrup, ved Landevejen, med Kirke, Præstegd., Skole, Andelsmejeri, Kro, Markedsplads (Marked i Jan., Marts, Juli, Sept. og Decb.) og, i Nærheden, Hornum Stationsby med Jærnbanestation, Telegrafst. og Postekspedition". Det lave målebordsblad fra 1900-tallet viser, at der senere også kom lægebolig, jordemoderhus og elværk.

Persontrafikken på strækningen Hobro-Løgstør ophørte i 1966, men Hornum havde stadig ekspedition af gods, da godstrafikken på strækningen Viborg-Løgstør fortsatte til 1999. Sporet blev taget op i 2006, så man kunne anlægge cykel- og vandreruten Himmerlandsstien.

Stationsbygningen, der blev udvidet flere gange og efter den seneste udvidelse i 1934 var omtrent dobbelt så stor som banens øvrige stationsbygninger, er velbevaret og har stadig sit stationsskilt. Den ligger på Jernbanegade 3 og rummer Himmerlands Jernbanemuseum, lokalhistorisk arkiv og en modeljernbane.

Forsøgsstationen 
Hornum Gødning blev udviklet af Finn Knoblauch til gødskning af planteskoleplanter i potter ved Statens forsøgsstation Hornum, som blev oprettet i 1916 og nedlagt i 1992. På Hornum blev der arbejdet med gartneri, frugtbuske, frugttræer og planteskole. Forstandere var Hakon Sørensen, Hans Christensen og Inge Groven.

Ulstruplund 
Plejecentret Ulstruplund, der blev opført i 1957 og havde 30 boliger, blev i 2015 nedlagt fordi Vesthimmerlands Kommune havde overkapacitet af plejeboliger.

Noter

Eksterne kilder/henvisninger 

 SDFE kortviser: Høje målebordsblade 1842-1899 og lave målebordsblade 1901-1971

Byer i Vesthimmerlands Kommune